PACE ปิดกล่องขาย “RO” ฉลุย 98% จับตา SIRI ล้มดีล”ริทซ์ฯ-นิมิต” เปิดทางรายใหม่เข้าลงทุน
PACE ปิดกล่องขาย "RO" ฉลุย 98% จับตา SIRI ล้มดีล"ริทซ์ฯ-นิมิต" เปิดทางรายใหม่เข้าลงทุน
16 ก.พ. 2561

สืบเนื่องจากกรณีที่ บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE ได้ทำการเปิดจองซื้อหุ้นสามัญเพิ่มทุนที่ออกและเสนอขายให้กับผู้ถือหุ้นเดิมของบริษัทฯ ตามสัดส่วนการถือหุ้น (Rights Offering) จำนวนไม่เกิน 7,516,056,394 หุ้น อัตราส่วน 1 หุ้นเดิมต่อ 2 หุ้นเพิ่มทุน ในราคาหุ้นละ 0.50 บาท ในระหว่างวันที่ 9 – 12, 15 – 19, 22 – 26 มกราคม, 29 มกราคม – 2 กุมภาพันธ์, 5 – 9 และ 12-14 กุมภาพันธ์ 2561 (รวม 27 วันทำการ)
ล่าสุด PACE เปิดเผยแบบรายงานผลการขายหุ้นสามัญที่เสนอขายให้แก่ ผู้ถือหุ้นสามัญเดิม โดยสรุปผลรวมจำนวนหุ้นที่ขายได้ 7,380,662,354 หุ้น จากจำนวนหุ้นที่จัดสรรทั้งหมด 7,516,056,394 หุ้น รวมจำนวนหุ้นคงเหลือ 135,394,040 หุ้น คิดเป็นยอดการใช้สิทธิถึง 98% จากหุ้นที่เสนอขายทั้งหมด คิดเป็นจำนวนเงินที่ได้รับรวม 3,690,331,177 บาท
ขณะที่มีค่าใช้จ่ายรวม 3,050,000 บาท สำหรับค่าบริการตัวแทนรับจองหุ้นเพิ่มทุน ,ค่าที่ปรึกษากฎหมาย, ค่าจดทะเบียนเพิ่มทุน และค่าใช้จ่ายอื่นๆ ดังนั้นเท่ากับว่าจำนวนเงินที่ได้รับสุทธิ จากการขายหุ้นเพิ่มทุนครั้งนี้เท่ากับ 3,687,281,177 บาท
โดยบริษัทฯจะใช้เงินที่ได้จากการเสนอขายหุ้นเพิ่มทุนเพื่อใช้เป็นแหล่งเงินทุนระยะสั้นในการปรับโครงสร้างหนี้ในวงเงินประมาณ 3,500 ล้านบาท โดยจะชำระคืนเงินกู้ยืมระยะสั้นและระยะยาวจากสถาบันการเงิน แบ่งเป็นชำระคืนให้แก่ผู้ให้กู้ประมาณ 2,000 ล้านบาท (จำนวนนี้ไม่รวมดอกเบี้ย และค่าใช้จ่ายต่าง ๆ ที่เกี่ยวข้อง) และเป็นการชำระคืนให้แก่ผู้ถือหุ้นกู้เป็นจำนวน 1,500 ล้านบาท
ทั้งนี้จากกรณีที่คณะกรรมการบริษัท PACE มีมติไม่อนุมัติให้ขยายระยะเวลาการทำ Due Diligence เพื่อซื้อขายทรัพย์สินตาม MOU เพื่อเจรจาซื้อขายโครงการนิมิตและห้องชุดเดอะริทซ์-คาร์ลตัน เรสซิเดนเซสให้กับทาง บริษัท แสนสิริ จำกัด (มหาชน) หรือ SIRI ส่งผลให้ล่าสุดเมื่อวันที่ 6 ก.ย.2561 ทาง SIRI ได้ประกาศยกเลิกการเสนอราคาโครงการดังกล่าว
โดยเบื้องต้น มีการคาดการณ์ว่า กรณี SIRI ยกเลิกการเข้าลงทุนดังกล่าว เป็นที่น่าจับตาว่า จะมีผู้สนใจซื้อโครงการดังกล่าวรายใหม่หรือไม่
 